
	SZOMBATHELY MEGYEI JOGÚ VÁROS
	POLGÁRMESTERE

Az előterjesztést megtárgyalta:
· Gazdasági és Jogi Bizottság
· Költségvetési Ellenőrző Szakmai Bizottság
· Kulturális, Oktatási és Civil Bizottság

A határozati javaslatokat törvényességi szempontból megvizsgáltam:


	/: Dr. Károlyi Ákos :/
	jegyző




ELŐTERJESZTÉS

Szombathely Megyei Jogú Város Közgyűlésének 2026. szeptember 24-i ülésére

Javaslat ingatlanokkal kapcsolatos döntések meghozatalára

I. Javaslat elővásárlási joggal kapcsolatos döntés meghozatalára

Tájékoztatom a Tisztelt Közgyűlést, hogy a Szombathely, belterületi 6273/4 hrsz.-ú, természetben a Hefele Menyhért utca 3-5. szám alatti társasházi ingatlan 6273/4/A/3 hrsz.-ú, garázs megnevezésű önálló ingatlanában Szombathely Megyei Jogú Város Önkormányzata 56/4296 arányú tulajdonjoggal rendelkezik. 

Az FM Arrogate Kft., mint a 6273/4/A/2 hrsz.-ú, 1507 m² alapterületű, üzlethelyiség megnevezésű társasházi önálló ingatlan 1/1 arányú, valamint a 6273/4/A/3 hrsz.-ú, garázs megnevezésű társasházi önálló ingatlan 224/4296 arányú hányaddal rendelkező tulajdonosa, mint eladó adásvételi szerződést kötött a Református Lelkészi Nyugdíjintézettel, mint vevővel a szóban forgó tulajdonrészekre vonatkozóan. 

A Polgári Törvénykönyvről szóló 2013. évi V. törvény 5:81. § (1) bekezdése alapján a tulajdonostárs tulajdoni hányadára a többi tulajdonostársat harmadik személlyel szemben elővásárlási jog illeti meg, ezért eladó az elővásárlási jog gyakorlásának kérdésében nyilatkozattételi felhívással fordult Önkormányzatunk felé az alábbiak szerint.

Amennyiben a tulajdonostárs önkormányzat elővásárlási jogával élni kíván, úgy az adásvételi szerződésben foglalt dologösszességre figyelemmel az elfogadó nyilatkozatot mindkét ingatlan tekintetében meg kell tennie. 

Az ingatlanok együttes vételára 1.805.000.000,-Ft, azaz egymilliárd-nyolcszázötmillió forint, melyet – az adásvételi szerződés megkötésével összefüggő költségekkel együtt – az elővásárlási jog gyakorlását tartalmazó nyilatkozattal egyidejűleg, egy összegben kell megfizetni a Dr. Dénes Tamás Ügyvédi Iroda letéti számlájára.  

Az ingatlant bérbeadás útján hasznosítják, ezért birtokbaadás nem valósul meg. 

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (a továbbiakban: Vagyonrendelet) 22. § (2) bekezdés e) pontja alapján a polgármester dönt az elővásárlási jogról történő lemondásról, a Vagyonrendelet 8. § (1) bekezdés c) pontjára tekintettel ugyanakkor a 35 millió forint egyedi forgalmi értéket meghaladó vagyon esetében az elővásárlási jog gyakorlásának kérdését a Közgyűlés elé terjesztem.

Tájékoztatom a Tisztelt Közgyűlést, hogy az elővásárlási joggal érintett ingatlanok megvásárlására Önkormányzatunk a költségvetésében nem biztosított önálló soron fedezetet, ezért jelenleg nem adottak a feltételei annak, hogy az Önkormányzat elővásárlási jogával élve ingatlant vásároljon. 

Amennyiben a vételárra vonatkozó szakértői vélemény hiányában – bármelyik ingatlan esetében – a Közgyűlés mégis az elővásárlási jog gyakorlásáról dönt, határozata a felelős gazdálkodás szabályai figyelembe vételével csak feltétel bekövetkeztétől függő, elvi döntés lehet, amely akkor válik a polgármester által végrehajthatóvá, ha az érintett ingatlanoknak az adásvételi szerződésben megjelölt vételára tekintetében beszerzésre kerül az ingatlanforgalmi szakértői vélemény, és az azt igazolja, hogy a vételár reális piaci értéket képvisel.



II. Javaslat vagyonkezelési szerződés módosítására

Szombathely Megyei Jogú Város Önkormányzata és a Savaria Múzeum 2015. december 21. napján az alábbi ingatlanokra vagyonkezelési szerződést kötött, amelyet 2018. január 31. napján, valamint 2025. márciusában módosítottak:

· szombathelyi 3736 hrsz-ú, kivett falumúzeum megnevezésű, 4 ha 9684 m2 területű (Falumúzeum) ingatlan
· szombathelyi 6004 hrsz-ú, kivett múzeum megnevezésű, 1062 m2 területű, természetben 9700 Szombathely, Hollán Ernő u. 2. szám alatt található (Smidt Múzeum) ingatlan 
· a szombathelyi 6739 hrsz-ú, kivett múzeum megnevezésű, 1803 m2 területű, természetben 9700 Szombathely, Kisfaludy Sándor u. 9. szám alatt található (Savaria Múzeum) ingatlan
· 6349/13 hrsz-ú, kivett képtár megnevezésű, 5471 m2 területű, természetben 9700 Szombathely, Rákóczi Ferenc u. 12. szám alatt található (Szombathelyi Képtár) ingatlan
· a budapesti 6244/0/A/5 hrsz-ú, lakás megnevezésű, 174 m2 területű, természetben Budapest I. kerület, Várkert rakpart 17. I. emelet 5. szám alatt található (Szántó Piroska Emléklakás) ingatlan
· a szombathelyi 6349/12 hrsz-ú, „kivett Iseum” megnevezésű, 8261 m2 területű, természetben Szombathely, Rákóczi Ferenc utca 6-8. szám alatt található ingatlan (ISEUM Savariense).

A múzeum a jelenleg hatályos vagyonkezelési szerződés módosítását javasolta arra tekintettel, hogy a szombathelyi 6273/2/A/1 hrsz-ú, 422 m2 alapterületű „egyéb helyiség” megnevezésű „romterület” (Fő tér OTP padlózata alatt elhelyezkedő kőtár) vagyonkezelői feladatait jelenleg a SZOVA Szombathelyi Vagyonhasznosító és Városgazdálkodási Nonprofit Zrt. látja el. A helyiség villanyóráinak költségét és a meghibásodások javítási, hibaelhárítási, karbantartási költségeit is a SZOVA NZrt. fizeti. Az Iseum Savariense évente pár alkalommal tárlatvezetést tart a Kőtárban, amely után belépődíjat szed. Bérleti / használati szerződés a kezelő SZOVA NZrt. és az Iseum Savariense között nincs, így a bevételek és a kiadások más-más szervezetnél realizálódnak.

Az Iseum Savarienset szintén a Savaria Múzeum kezeli, ezért javaslom, hogy a múzeum vagyonkezelésébe tartozó ingatlanok közé kerüljön felvételre a 6273/2/A/1 hrsz-ú ingatlan.






III. Javaslat a Pásztor u. 2/A. szám alatti ingatlannal kapcsolatos döntés meghozatalára

A szombathelyi 11390/11 hrsz.-ú, Pásztor u. 2/A. szám alatti ingatlan tulajdonosa a Savaria Múzeum. A városban ez az egyetlen olyan ingatlan, ami önkormányzati intézmény tulajdonában van. Problémát okoz, hogy az ingatlan a vagyonkataszterben nem jelenik meg, annak kataszteri nyilvántartása nem rendezett. 
A jelenlegi helyzetben a múzeum tulajdonában álló ingatlan az ingatlanvagyon-kataszterben csak idegen tulajdonként lenne szerepeltethető, amely eltérést eredményezne a nyilvántartások között, és nem felel meg a tényleges fenntartói és használati viszonyoknak.

Figyelemmel arra, hogy a Savaria Múzeum az Önkormányzat fenntartása alatt működik, valamint arra, hogy az intézmény által használt ingatlanok mindegyike az Önkormányzat tulajdonában van, indokolt ezen ingatlan tulajdonjogának rendezése, amelynek lehetséges módja a tulajdonjog térítésmentes átruházása az Önkormányzat részére, majd ezt követően az ingatlan vagyonkezelésbe adása a Múzeum részére. 

A tulajdonjog térítésmentes átruházása biztosítja a jogszabályokban előírt valós és egységes vagyonnyilvántartás megteremtését, az önkormányzati vagyon átlátható és ellenőrizhető kezelését, valamint a számviteli és kataszteri nyilvántartások közötti összhang helyreállítását.

Javaslom a Tisztelt Közgyűlésnek, értsen egyet azzal, hogy a Szombathely, Pásztor u. 2/A. szám alatti ingatlan térítésmentesen az Önkormányzati tulajdonába, majd a Savaria Múzeum vagyonkezelésébe kerüljön és hatalmazza fel a Polgármestert az ingyenes vagyonátadási – és vagyonkezelési szerződések aláírására.

IV. Javaslat ingatlanok értékesítésére

A Tisztelt Közgyűlés a 75/2026. (III. 26.) Kgy. számú határozatával elfogadta Szombathely Megyei Jogú Város Önkormányzata 2026. évi vagyonkoncepcióját és felkérte a polgármestert, hogy az értékesítésre kijelölt ingatlanok részletes pályázati felhívásait terjessze a vagyonrendelet szerinti tulajdonosi joggyakorló elé.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 8. § (1) bekezdésének c) pontja szerint a forgalomképes ingatlan és ingó vagyon tekintetében a tulajdonosi jogokat 35 millió forint egyedi forgalmi értéket elérő vagy azt meghaladó vagyontárgy esetében a Közgyűlés gyakorolja.

Az értékesítésre jelölt, fenti értékhatárt elérő / meghaladó vagyontárgyak listáját – az ingatlanok aktuális forgalmi értékével – az alábbi táblázat tartalmazza:

	[bookmark: _Hlk239687533]Sorszám
	Hrsz
	Cím
	Megnevezés
	Alapterület (m2)
	Bruttó érték (Ft)

	1.
	5635/A/4
	Kálvária u. 2.
	üzlethelyiség
	92
	42.037.000

	2.
	5905/A/10
	Hollán E. u. 7. fszt. 10.
	üzlethelyiség
	63
	41.656.000

	3.
	6123/A/52
	Március 15. tér 1. fszt. 6.
	üzlethelyiség
	95
	37.846.000

	4.
	6501/A/4
	Fő tér 40. I. emelet
	egyéb helyiség
	212
	127.381.000



Az egyes ingatlanok pályázati felhívásai az előterjesztés 1-4. számú mellékletei.
Az értékbecslések az előterjesztés 5-8. számú mellékletei. A Vagyonrendeletnek megfelelően valamennyi ingatlanról két értékbecslés készült, az előterjesztéshez az Önkormányzat számára kedvezőbb szakvélemény került csatolásra.

Kérem a Tisztelt Közgyűlést, értsen egyet azzal, hogy az egyes ingatlanok a fenti táblázatban megjelölt forgalmi értékek ellenében, az előterjesztés mellékletét képező pályázati felhívásokban meghatározott feltételekkel kerüljenek értékesítésre.

V. Javaslat ingyenes használati jogviszony meghosszabbítására (Szombathelyi Szív a Szívért Egyesület – Rohonci u. 14.)

Tájékoztatom a Tisztelt Közgyűlést, hogy a Szombathelyi Szív a Szívért Egyesület elnöke, Hajdú Endre kérelemmel fordult Önkormányzatunkhoz, amelyben a 3379/A/23 hrsz.-ú, Rohonci u. 14. szám alatt található, összesen 79,86 m2 alapterületű helyiségre vonatkozóan fennálló ingyenes használati jogviszonyuk meghosszabbítását kérte.

A Közgyűlés a fenti helyiséget a 294/2006. (IX.7.) számú Kgy. határozattal 10 évre, működésük elősegítése céljából az Egyesület ingyenes használatába adta. Ezen használati jogviszony – változatlan feltételek mellett – a 281/2016. (IX.15.) Kgy. számú határozattal további 5 évre, majd 2021-ben 2026. szeptember 30. napjáig meghosszabbításra került.
Az Egyesület az ingyenes használati jogviszony további 5 évvel történő meghosszabbítását kéri.

 A Szombathelyi Szív a Szívért Egyesület 21 éve működő egészségügyi szervezet, amelynek célja egészségügyi felvilágosító tevékenység végzése és a prevenció.
A Rohonci u. 14. szám alatti helyiségben heti rendszerességgel találkoznak az egyesület tagjai. Itt tárolják a szűrőprogramjaikhoz használt eszközöket, illetve a működésük során keletkezett iratokat és az előadásaikhoz használt oktatástechnikai eszközöket, mérőműszereket.
A nemzeti vagyonról szóló 2011. évi CXCVI törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából, az ahhoz szükséges mértékben hasznosítható, valamint adható vagyonkezelésbe.

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja a helyben biztosítható közfeladatok közé sorolja az egészségügyi alapellátás mellett az egészséges életmód segítését célzó szolgáltatásokat is, amely tevékenység az Egyesület fő profilja.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom, hogy a 3379/A/23 hrsz.-ú ingatlan 79,86 m2-es helyiségére a Tisztelt Közgyűlés a Szombathelyi Szív a Szívért Egyesület részére 2031. szeptember 30. napjáig terjedő határozott időtartamra biztosítson ingyenes használatot.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjen! 

Szombathely, 2026. szeptember „     "

	                                            /: Dr. Nemény András :/



I.
Határozati javaslat
……/2026. (IX. 24.) Kgy. sz. határozat

Szombathely Megyei Jogú Város Közgyűlése úgy dönt, hogy a szombathelyi 6273/4 hrsz.-ú, természetben a Hefele Menyhért utca 3-5. szám alatt található társasház 6273/4/A/2 hrsz.-ú, 1507 m² alapterületű, üzlethelyiség megnevezésű önálló ingatlana, valamint a 6273/4/A/3 hrsz.-ú, garázs megnevezésű önálló ingatlan 224/4296 arányú hányada, mint dologösszesség vonatkozásában, az adásvételi szerződésben foglalt feltételekkel Szombathely Megyei Jogú Város Önkormányzata – a Ptk. 5:81. § (1) bekezdése alapján a tulajdonostársakat megillető – elővásárlási jogával nem él.


Felelős:  	Dr. Nemény András polgármester
	              Dr. Horváth Attila alpolgármester
 		Dr. Károlyi Ákos jegyző
   		(A végrehajtásért felelős:
		Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
	
Határidő:	azonnal

II.
HATÁROZATI JAVASLAT
……/2026. (IX.24.) Kgy. sz. határozat

1. [bookmark: _Hlk190415395]Szombathely Megyei Jogú Város Közgyűlése a szombathelyi 6273/2/A/1 hrsz-ú, „egyéb helyiség” megnevezésű, 422 m2 területű, természetben Szombathely, Fő tér 3-5. szám alatt található ingatlan vagyonkezelőjének határozatlan időtartamra a SZOVA Nonprofit Zrt. helyett a Savaria Múzeumot jelöli ki.

2. A Közgyűlés felhatalmazza a polgármestert, hogy a vagyonkezelési szerződés 1. pont szerinti módosítását aláírja.
Felelős:		Dr. Nemény András polgármester
Horváth Soma alpolgármester
Dr. Károlyi Ákos jegyző
(a végrehajtás előkészítéséért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Csapláros Andrea, a Savaria Múzeum igazgatója
Kovács Cecília a SZOVA Nonprofit Zrt. vezérigazgatója)

Határidő:	azonnal

III.
HATÁROZATI JAVASLAT
……/2026. (IX.24.) Kgy. sz. határozat

1. Szombathely Megyei Jogú Város Közgyűlése egyetért azzal, hogy a szombathelyi 11390/11 hrsz.-ú, Pásztor u. 2/A szám alatti „kivett ipartelep” megnevezésű, 15.000 m2 területű ingatlan térítésmentes tulajdonátruházás útján Szombathely Megyei Jogú Város Önkormányzata tulajdonába kerüljön.
A Közgyűlés felhatalmazza a Polgármestert a térítésmentes vagyonátruházási szerződés aláírására.

2. A Közgyűlés fenti ingatlan önkormányzati tulajdonba kerülését követően az ingatlan vagyonkezelőjének határozatlan időtartamra a Savaria Múzeumot jelöli ki, egyúttal felhatalmazza a polgármestert a vagyonkezelési szerződés módosításának aláírására.

Felelős:		Dr. Nemény András polgármester
Horváth Soma alpolgármester
Dr. Károlyi Ákos jegyző
(a végrehajtás előkészítéséért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Csapláros Andrea, a Savaria Múzeum igazgatója)

Határidő:	azonnal
IV.
HATÁROZATI JAVASLAT
……/2026. (IX.24.) Kgy. sz. határozat

1. A Közgyűlés a Szombathely Megyei Jogú Város Önkormányzata vagyonáról szóló 40/2014. (XII.23.)        
      önkormányzati rendelet 8. § (1) bekezdésének c) pontjában foglaltak szerint egyetért azzal, hogy az alábbi  
      táblázatban foglalt ingatlanok az ott meghatározott forgalmi értékek ellenében, az előterjesztés  
      mellékletét képező egyes pályázati felhívásokban foglalt feltételekkel értékesítésre kerüljenek.

	Sorszám
	Hrsz
	Cím
	Megnevezés
	Alapterület (m2)
	Bruttó érték (Ft)

	1.
	5635/A/4
	Kálvária u. 2.
	üzlethelyiség
	92
	42.037.000

	2.
	5905/A/10
	Hollán E. u. 7. fszt. 10.
	üzlethelyiség
	63
	41.656.000

	3.
	6123/A/52
	Március 15. tér 1. fszt. 6.
	egyéb helyiség
	95
	37.846.000

	4.
	6501/A/4
	Fő tér 40. I. emelet
	egyéb helyiség
	212
	127.381.000



2. A Közgyűlés felhatalmazza a Gazdasági és Jogi Bizottságot, hogy a bruttó 35 millió forint feletti vételárral   
     meghirdetett ingatlanok esetében a pályázatok érvényességéről legkésőbb 2026. november 30. napjáig   
     döntsön.

3. A Közgyűlés felkéri a polgármestert, amennyiben valamelyik pályázati eljárás eredménytelenül zárul, úgy  
     gondoskodjon az előterjesztés mellékleteivel egyező tartalommal a pályázatok további kiírásáról. A  
     Közgyűlés felkéri a polgármestert, amennyiben az aktualizált forgalmi érték változik, az új pályázatot ismét  
     terjessze a Közgyűlés elé.

4. A Közgyűlés felhatalmazza a Polgármestert, hogy az eredményes pályázati eljárásokat követően az  
     adásvételi szerződéseket aláírja.


Felelős:  	Dr. Nemény András polgármester
	              Dr. Horváth Attila alpolgármester
 		Dr. Károlyi Ákos jegyző
   		(A végrehajtásért felelős:
		Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:	azonnal



V.
HATÁROZATI JAVASLAT
……/2026. (IX.24.) Kgy. sz. határozat

Szombathely Megyei Jogú Város Közgyűlése a nemzeti vagyonról szóló 2011. évi CXCVI törvény 11. § (13) bekezdése, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján a Szombathelyi Szív a Szívért Egyesület Szombathely, 3379/A/23 hrsz.-ú, Rohonci u. 14. szám alatti, összesen 79,86 m2 alapterületű helyiségrészre vonatkozóan fennálló ingyenes használati jogviszonyát – működésének elősegítése céljából – 2031. szeptember 30. napjáig, változatlan feltételekkel meghosszabbítja.





A Közgyűlés felhatalmazza a Polgármestert, hogy a Szombathelyi Szív a Szívért Egyesülettel az ingyenes használatra vonatkozó megállapodás módosítását aláírja. 

Felelős:  	Dr. Nemény András polgármester
	              Dr. Horváth Attila alpolgármester
 		Dr. Károlyi Ákos jegyző
   		(A végrehajtásért felelős:
		Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
	Kovács Cecília a SZOVA Nonprofit Zrt. vezérigazgatója)

Határidő:	azonnal

	……….	……….	……….	………	.……….	……….	……….	……….
	Irodav.	Osztályv.	Jogi ov.	Aljegyző	 Alpm. 1	 Alpm. 2	Alpm. 3	 PM Kabinet-

